**Učebné osnovy**

|  |  |
| --- | --- |
| **Názov predmetu** | **Geografia** |
| **Časový rozsah výučby** | 1 hodina týždenne, spolu 33 vyučovacích hodín |
| **Ročník** | šiesty |
| **Škola** (názov, adresa) | **Súkromná základná škola**  **Oravská cesta 11**  **Žilina** |
| **Stupeň vzdelania** | **ISCED 2** |
| **Názov Školského vzdelávacieho programu** | **S angličtinou objavujeme svet** |
| **Dĺžka štúdia** | **5 rokov** |
| **Forma štúdia** | **denná** |
| **Vyučovací jazyk** | **slovenský jazyk** |

**Učebné osnovy sú totožné so vzdelávacím štandardom ŠVP pre príslušný predmet.**

**CHARAKTERISTIKA PREDMETU**

Učebný predmet geografia rozvíja u žiakov poznanie o výnimočnosti a jedinečnosti planéty Zem. Pomáha správne pochopiť podstatu javov a procesov, ktoré na Zemi prebiehajú a uvedomiť si princípy, na ktorých je postavená existencia života. Štúdium geografie umožňuje žiakom spoznávať krajinu v celej svojej komplexnosti a zložitosti. Podporuje snahu porozumieť vzťahom medzi jednotlivými zložkami a prvkami krajiny a chápať ich silnú vzájomnú previazanosť.

Základnou zručnosťou, rozvíjanou v geografii, je práca s mapovými podkladmi v tlačenej a digitálnej podobe. Vedieť mapu vyhľadať, čítať, pracovať s ňou, analyzovať jej obsah a interpretovať ho, orientovať sa v nej a podľa nej v neznámom prostredí, tvoria základ geografického myslenia a vzdelávania.

Dôkladné poznanie Zeme je nevyhnutnou podmienkou jej ochrany. Každé miesto na Zemi je osobité. Od iných sa odlišuje typickým podnebím, rastlinstvom, živočíšstvom, ale aj obyvateľmi s vlastným jazykom, kultúrou a spôsobom života. Tolerancia žiakov k inakosti predpokladá pochopenie podstaty príčin rôznorodosti a rozmanitosti jednotlivých krajín. Vyžaduje úctu k princípom demokracie a občianskej slobody, ktorých nerešpektovanie môže viesť k vojnovým konfliktom a globálnym katastrofám. Geografia zohráva v tomto smere nezastupiteľnú úlohu. Zdôrazňuje súvislosti a nie vždy jasnú prepojenosť príčin s dôsledkami. Formuje osobnosť mladého človeka upozorňovaním na podobnosť, ale aj zvláštnosti popisovaných regiónov, ktoré porovnáva so Slovenskom, pričom poukazuje na jeho jedinečnosť v kontexte Európy, či sveta.

**CIELE PREDMETU**

Žiaci

• vyhľadajú, porovnajú, posúdia pravdivosť a zhodnotia dostupné informácie o krajine z rôznych informačných zdrojov,

• prezentujú informácie o krajine v rôznych podobách (grafy, tabuľky, schémy, diagramy, fotografie, filmy a pod.),

• interpretujú mapy rôzneho druhu v digitálnej aj tlačenej podobe,

• zdôvodnia rôznorodosť prírodných podmienok na Zemi a ich vplyv na život človeka,

• zaujmú postoj k najvážnejším problémom ľudstva a ponúknu vhodné riešenia,

• pochopia zložitosť krajiny a silnú vzájomnú previazanosť jej prírodných a socioekonomických zložiek.

**KOMPETENCIE**

Geografia rozvíja súbor kľúčových kompetencií, ktoré majú prevažne priestorový a integrujúci charakter. Považuje sa za ne súbor vedomostí, zručností a schopností, ktoré vie žiak správne skombinovať a tak porozumieť, interpretovať a prakticky využívať danosti krajiny.

1. **Základné predmetové kompetencie**

* orientovať sa na mape – automapa, internetová mapa, turistická mapa, tematická mapa
* vedieť čítať a interpretovať údaje z máp, plánov a iných zdrojov, vedieť diskutovať o cestách objaviteľov do rôznych častí sveta

1. **Komunikatívne a sociálno-interakčné kompetencie**

* Pri vyučovaní geografie sa veľký dôraz kladie na literatúru ako zdroj, nielen učebnice, ale aj odborné a populárno-vedecké časopisy, ktoré prinášajú aktuálne informácie. Podporujeme tým potrebu čítania u žiakov, správne porozumenie prečítaného a spracovanie a interpretáciu. Prvotné rozvíjanie čítania a interpretácie obrázkov, fotografií, grafov, tabuliek, prierezov, schém a diagramov považujem za základné vyjadrovacie prostriedky geografie.
* V obsahu geografie sa snažíme o integráciu a súborný pohľad na poznatky získané v spoločenských či prírodovedných disciplínach. Vytvoriť ich prepojenie tak, aby vznikol komplexný obraz o regiónoch v rôznych častiach sveta.

1. **Interpersonálne a intrapersonálne kompetencie**

* Hľadať odpovede na otázky, zdôvodňovať, uvažovať, hodnotiť, pracovať so zdrojmi jednotlivo i v skupinách.
* Schopnosť objavovať, vyhľadávať informácie, prezentovať, vysvetľovať na základe príkladov. Ich praktické využitie v bežnom živote a schopnosť vyhľadať a použiť ich pre praktické potreby (textové a dátové zdroje v tlačenej či digitálnej podobe). Kultúrne kompetencie rozšíriť prostredníctvom poznania rôznych kultúr na celom svete.
* Geografia učí vážiť si a akceptovať iné kultúry pri zachovaní vlastnej identity, venuje sa ľudovej kultúre a kultúrnym tradíciám. Kultúrne pamiatky sú súčasťou obsahu regionálnej geografie.

1. **Poznávacie a rečové kompetencie**

**Tvorivé zručnosti**

* Rozvíjanie podnikateľských zručností žiaci získajú spracúvaním projektov. Žiaci sa naučia riadiť projekty, ako sú napr. modelové cestovné kancelárie, projekty na inventarizáciu predpokladov rozvoja regiónov a pod.
* Schopnosti a zručnosti získané štúdiom geografie využiť pri oddychových aktivitách (cestovaní, rekreácii a i.).

**Pamäťové, klasifikačné a aplikačné zručnosti**

* Poznatky fyzickej geografie sú z oblasti prírodných charakteristík Zeme. Získané informácie využije žiak pri správnom pochopení vzniku a vývoji hlavných povrchových tvarov, pri porovnávaní a využívaní nerovností zemského povrchu napríklad i turistike, ale aj pri rozhodovaní umiestňovaní aktivít v rozvoji regiónov – dopravných sietí, prípadne ťažbe nerastných surovín. Poznať vplyv a účinok vnútorných a vonkajších síl, ktoré pôsobia na povrch Zeme umožnia ľuďom chrániť sa pred živelnými pohromami. To isté platí aj pri poznaní zákonitostí počasia v rôznych podnebných oblastiach sveta.
* V oblasti humánnej geografie porozumieť premenám v krajine, ktoré podmieňuje človek (vrátane kultúrnych aspektov). Zhodnotiť perspektívy rozvoja pre budúcnosť (vývoj počtu obyvateľstva, rozvoja sídel, hospodárstva a i.).

**VZDELÁVACÍ ŠTANDARD**

|  |  |
| --- | --- |
| **Obsahový štandard** | **Výkonový štandard** |
| Afrika – poloha a pobrežie (rovník, obratní-ky, Madagaskar, Somálsky polostrov, Gui-nejský záliv, Stredozemné more, Červené more, Gibraltársky prieliv)  Povrch Afriky (Atlas, Kilimandžáro, Sahara, Namib, Níl, Kongo, Niger)  Podnebie Afriky, pasáty  Rastlinstvo a živočíšstvo Afriky - rastlinné pásma, živočíchy  Oblasti Afriky - rozmiestnenie obyvateľstva - Severná Afrika – Egypt, Stredná Afrika - Keňa, Nigéria, Južná Afrika - Juhoafrická republika, hustota zaľudnenia (Káhira, Lagos, Kinshasa, Johannesburg), národnostné zloženie, religiozita    Hospodárstvo a nerastné suroviny jednotlivých oblastí Afriky (Severná Afrika, Stredná Afrika, Južná Afrika)  Problémy obyvateľstva Afriky  Pamiatky zaradené v zozname prírodného a kultúrneho dedičstva UNESCO  Ázia – poloha a pobrežie (Filipíny, Japonské ostrovy, Kamčatka, Veľké Sundy, Predná India, Zadná India, Malá Ázia, Arabský polostrov, Kórejský polostrov, Cyprus, Suezský prieplav, Červené more, Beringov prieliv, Kaspické more, Bajkal, Mŕtve more)  Povrch Ázie (Himaláje - Mount Everest, Pamír, Kaukaz, Ural, Tibetská náhorná plošina, Západosibírska nížina, Indogangská nížina, Veľká čínska nížina)  Podnebie Ázie  Monzúny, tajfúny, cunami  Vodstvo Ázie (Chang-Jiang, Huang He, Ob, Mekong, Jenisej, Ganga, Brahmaputra, Eufrat, Tigris, Aralské jazero)    Rastlinstvo a živočíšstvo - typy krajiny  Obyvateľstvo Ázie - rozmiestnenie obyvateľstva, hustota zaľudnenia (Bombaj, Šanghaj, Dillí, Beijing (Peking), Soul, Tokio), národnostné zloženie, religiozita - kresťanstvo, hinduizmus, judaizmus, islam, budhizmus  Hospodárstvo Ázie - ázijské tigre, elektronika, ropa, Čína, India, Japonsko    Hospodárstvo jednotlivých oblastí Ázie (Juhozápadná Ázia – Turecko, Izrael, štáty Perzského zálivu, Južná Ázia – India, Juhovýchodá Ázia – Japonsko, Indonézia, Východná Ázia – Čína, Severná Ázia – Rusko)  Problémy obyvateľstva Ázie  Pamiatky zaradené v zozname prírodného a kultúrneho dedičstva UNESCO | Žiak na konci 6. ročníka dokáže/vie:   * vymedziť polohu a opísať pobrežie Afriky z mapy (zálivy, ostrovy, polostrovy, moria, oceány) * „čítanie“ mapy - opísať povrch Afriky (panvy, pohoria - Atlas, Kilimandžáro, plošiny, púšte - Sahara, Namib, vodstvo - Níl, Kongo, Niger) * porovnať prírodné podmienky v štyroch podnebných pásmach Afriky, zdôvodniť vplyv pasátov na vznik afrických púští a   polopúští   * vysvetliť príčiny rovnomerného rozloženia podnebných pásem vo vzťahu k rozšíreniu rastlinstva a živočíšstva v Afrike * uviesť dva príklady typických rastlinných a živočíšnych druhov žijúcich v jednotlivých krajinných pásmach Afriky * zhodnotiť vplyv prírodných podmienok na nerovnomerné rozmiestnenie obyvateľstva Afriky * zhrnúť dôvody rozdielov v zaľudnení najbližšieho okolia najväčších riek Afriky * vysvetliť dôvody nízkeho podielu obyvateľov žijúcich v mestách, („čítanie“ mapy) * v obsahu tematickej mapy identifikovať štyri najzaľudnenejšie oblasti Afriky a mestá s viac ako 5 miliónov obyvateľov * uviesť príčiny častých národnostných a náboženských sporov a konfliktov medzi národmi žijúcimi v Afrike * zhodnotiť hospodársku vyspelosť jednotlivých oblastí Afriky * uviesť tri závažné problémy znižujúce životnú úroveň obyvateľov v jednotlivých regiónoch Afriky * zdôvodniť zaradenie jednej z pamiatok Afriky do Zoznamu kultúrneho a prírodného dedičstva UNESCO a ukázať ju na mape * vymedziť polohu Ázie voči ostatným kontinentom a oceánom (čítanie mapy) * opísať z mapy pobrežie Ázie (zálivy, ostrovy, polostrovy, moria, oceány, povrchové celky), („čítanie“ mapy) * zdôvodniť veľký počet sopiek a seizmicky aktívnych oblastí v pobrežných oblastiach Ázie („Ohnivý kruh“) * uviesť príčiny veľkej členitosti povrchu Ázie, * zdôvodniť veľký počet sopiek a seizmicky aktívnych oblastí v pobrežných oblastiach Ázie („Ohnivý kruh“) * zdôvodniť rozdiely v podnebí vnútrozemských a pobrežných oblastí Ázie * vysvetliť prúdenie monzúnov, identifikovať na mape oblasti Ázie, ktoré sú monzúnmi ovplyvňované * identifikovať na mape oblasti Ázie ohrozované tajfúnmi a cunami * objasniť príčiny rozdielov v množstve tečúcej vody počas roka v korytách najdlhších riek Ázie * vymedziť podľa mapy povodia najväčších ázijských riek a zaradiť ich do úmorí a bezodtokových oblastí * zhrnúť odlišnosti a podobnosť priestorového rozloženia rastlinstva a živočíšstva v Ázii a Afrike * uviesť päť príkladov typických rastlinných a živočíšnych druhov v Ázii      * uviesť príčiny rýchleho rastu počtu obyvateľov Ázie * zhodnotiť vplyv prírodných podmienok na nerovnomerné rozmiestnenie obyvateľstva Ázie * pomocou tematickej mapy opísať najhustejšie a najredšie osídlené oblasti Ázie, * pomocou tematickej mapy vytvoriť zoznam desiatich najväčších miest Ázie („čítanie“ mapy) * vysvetliť dôvody veľkej kultúrnej a náboženskej rôznorodosti obyvateľstva Ázie * uviesť dve najvýznamnejšie hospodárske odvetvia v rozvinutých a dve v menej rozvinutých štátoch Ázie * zdôvodniť výnimočnosť postavenia Číny, Indie a Japonska v Ázii aj vo svete * popísať dôsledky vysokej závislosti štátov z oblasti Perzského zálivu od ťažby a vývozu ropy * zdôvodniť veľké rozdiely v hospodárskej vyspelosti štátov Ázie a jej regiónov * uviesť tri závažné problémy znižujúce životnú úroveň obyvateľov jednotlivých regiónov Ázie * zdôvodniť príčiny napätia a nestability v Ázii a identifikovať regióny, ktoré sú nimi ohrozené * uviesť príčiny náboženských sporov a dlhodobých konfliktov medzi štátmi v juhozápadnej Ázii * odôvodniť zaradenie troch pamiatok Ázie do Zoznamu kultúrneho dedičstva UNESCO a ukázať ich na mape |
| **Príprava a tvorba, realizácia celoškolského projektu** | * vypracovať projekt, vyhľadávať informácie z rôznych zdrojov a prezentovať ho |

**HODNOTENIE**

Hodnotenie úrovne vedomostí a zručností sa realizuje na základe Metodického pokynu č. 22/2011 na hodnotenie žiakov. Žiaci so ŠVVP sú hodnotení s ohľadom na svoje možnosti a v súlade s Metodickým pokynom č. 22/2011 a s prihliadnutím na odporúčania CPPPaP.

Kontrola a hodnotenie žiakov bude prebiehať nasledovne:

**Predmet kontroly**: dosiahnuté vedomosti, zručnosti a poznatky stanovené výkonovou časťou vzdelávacieho štandardu.

**Spôsoby hodnotenia**:slovné hodnotenie, klasifikácia známkou, sebahodnotenie žiaka, pochvala

**Formy hodnotenia**: kontrolné práce, testy, krátke previerky, ústna odpoveď, aktivita žiaka (samostatná práca), projekty, referáty

1. **Písomné práce a krátke previerky**

Čas potrebný na vypracovanie písomných prác – testov, previerok je závislý od rozsahu a dôležitosti písomnej práce, previerky. Termíny písomných prác vyučujúci žiakom vopred oznámi, s výnimkou krátky previerok, ktoré dokumentujú aktuálny stav pripravenosti žiaka na príslušnú vyučovaciu hodinu. Ak sa žiak z dôvodu absencie nezúčastní písomnej práce, písomnú prácu bude absolvovať na najbližšej vyučovacej hodine, a to z dôvodu, že o písomnej práci vedel v časovom predstihu. Počet písomných prác za klasifikačné obdobie je závislý od náročnosti a rozsahu učiva. Otázky budú mať bodové hodnoty a výsledky sa budú hodnotiť známkou (stupeň 1-5) podľa počtu získaných bodov za správne odpovede. Časový rozsah testu/previerky: 15 – 20 minút.

1. **Ústne odpovede**

Žiak by mal absolvovať minimálne 1 ústnu odpoveď z jednotlivých prebratých tém za 1 klasifikačné obdobie (1 polrok).Termíny ústnych odpovedí vyučujúci vopred neoznamuje. Žiak bude hodnotený známkou (stupeň 1- 5) podľa presnosti, plynulosti, istoty vo vyjadrovaní k danej téme, úrovne zvládnutia učiva (systematická príprava na vyučovanie geografie), nevynímajúc prácu s mapou v rámci predmetu geografia. Časový rozsah odpovede: 5 – 10 minút.

1. **Doplňujúce hodnotenie**

**Projekty**

Projekty žiakov sú hodnotené klasifikačnými stupňami 1-5. Predmetom hodnotenia je samostatný a korektný verbálny prejav žiaka, fantázia a nápaditosť. Minimálny počet projektov za jeden školský rok je jeden, maximálny počet dva. Doplňujúce hodnotenie za referáty a projekty má žiakom pomôcť pri celkovom polročnom/koncoročnom hodnotení príslušného predmetu. Prostredníctvom projektov majú žiaci možnosť nielen zosumarizovať osvojené poznatky, ale najmä efektívne prepojiť nadobudnuté vedomosti so životom v praxi.

**Aktivita žiaka**

Aktivita žiaka je hodnotená počas celého školského roka slovne, ako i písomne – známkou. Žiak má v rámci vyučovania geografie priestor a možnosť prejaviť svoju aktivitu, a to v podobe ústnej, či písomnej.

1. **Celkové hodnotenie:**

Výsledné hodnotenie žiaka bude súhrnom vyššie uvedených kritérií. Výsledná známka **nebude** získaná aritmetickým priemerom priebežných známok, ale bude odzrkadľovať prácu žiaka počas celého školského roka.

**Hodnotiaca škála:**

100 – 90 % ........... 1 (výborný)

89 – 75 % ............. 2 (chválitebný)

74 – 50 % ............. 3 (dobrý)

49 – 30 % ............. 4 (dostatočný)

< 30 % .................. 5 (nedostatočný)

**Hodnotenie projektov:**

|  |  |  |  |  |  |  |
| --- | --- | --- | --- | --- | --- | --- |
| **Kritériá hodnotenia projektov** | | | | | | |
| Použitie audiovizuálnej techniky /počítač, dataprojektor/ | +3 | +2 | +1 | -1 | -2 | -3 |
| Použitie literatúry /min.2 zdroje z internetu/ - uviesť v projekte | +3 | +2 | +1 | -1 | -2 | -3 |
| Samostatnosť prejavu /prezentácia projektu: a) čítaním b) výkladom | +3 | +2 | +1 | -1 | -2 | -3 |
| Textová časť v prezentácii /vyjadrenie: a) pojmami, heslami b) množstvo textu = strata prehľadnosti témy | +3 | +2 | +1 | -1 | -2 | -3 |
| Použitie obrázkov v prezentácii /a) súvisia s textom b) nesúvisia s textom | +3 | +2 | +1 | -1 | -2 | -3 |
| Použitie animácií v prezentácii | +3 | +2 | +1 | -1 | -2 | -3 |
| Obsahové dodržanie témy | +3 | +2 | +1 | -1 | -2 | -3 |
| Interaktívnosť prezentácie /a) manipulácia s výpočtovou technikou (klávesnica, interaktívna tabuľa) b) priama účasť žiaka | +3 | +2 | +1 | -1 | -2 | -3 |
| Dĺžka trvania /5-10 min. maximálne | +3 | +2 | +1 | -1 | -2 | -3 |

**Integrácia anglického jazyka do predmetu geografia metodikou CLIL.**

Počas celého školského roka sa budeme usilovať prostredníctvom metodiky CLIL nielen poskytovať priestor pre zdokonalenie zručností a vedomostí v oblasti geografie, ale takisto budeme dbať na hodnotenie jazykových zručností vzhľadom na povahu predmetu. Žiaci budú hodnotení predovšetkým z hľadiska obsahu a zručností, ktoré nadobudnú počas štúdia, až na druhom mieste berieme do úvahy hodnotenie jazykové. Ale i toto bude kritériom pri hodnotení a známkovaní predmetu.